ཆོལ་གསུམ་མི་མང་གི་བློ་གཏད་བཅོལ་ཡུལ་བོད་མིའི་སྒྲིག་འཛུགས་ཁྲིམས་མཐུན་སྲ་བརྟན་དང་ཁྲིམས་ཀྱི་དབང་བསྒྱུར་འབྱུང་ཐབས་སུ་ཕྱི་ལོ་༡༩༩༡ལོར་བཙན་བྱོལ་བོད་མིའི་བཅའ་ཁྲིམས་གསར་བཟོ་གཏན་འབེབས་མཛད།མགོན་པོ་མཆོག་གི་དགོངས་བཞེད་ལྟར་ཕྱི་ལོ་༢༠༠༡ལོར་ཆོལ་གསུམ་བོད་མི་ཡོངས་ཀྱིས་བཀའ་བློན་ཁྲི་པ་ཐད་ཀར་འོས་བསྡུའི་ལམ་ནས་བདམས།ལྷག་པར་ཕྱི་ལོ་༢༠༡༡ལོར་ཆོལ་ཁ་གསུམ་གྱི་མི་མང་ནང་ཁུལ་མཐུན་ལམ་ལེགས་པོ་ཡོད་པ་དང༌།ཆབ་སྲིད་ཀྱི་གནས་ཚད་ཀྱང་གོང་མཐོར་སོན་ཡོད་པ་བཅས་ལ་དགོངས་ཏེ་མགོན་པོ་མཆོག་གིས་ཆབ་སྲིད་དང་འཛིན་སྐྱོང་གི་སྐུ་དབང་ཡོངས་རྫོགས་ཆོལ་གསུམ་མི་མང་གིས་བདམས་པའི་སྲིད་སྐྱོང་དང་མང་གཙོའི་ཀ་བ་གསུམ་ལ་རྩིས་སྤྲོད་མཛད་པ་སོགས་ལོ་རྒྱུས་ཀྱི་རང་བཞིན་ལྡན་པའི་མཛད་རྗེས་བཀའ་དྲིན་བླ་ན་མེད་པ་བསྐྱངས་ཡོད།ཁྱད་པར་མགོན་པོ་མཆོག་གིས་ཕྱི་ལོ་༡༩༥༩ནས་བཟུང་ཆོལ་གསུམ་མི་མང་ཡོངས་ལ་ཆིག་སྒྲིལ་གྱི་ལག་གདང་མ་ཞིག་པའི་སྒོ་ནས་བོད་ཀྱི་རྩ་དོན་བསྒྲུབ་རྒྱུར་འབད་བརྩོན་གནང་དགོས་པའི་བཀའ་སློབ་རིམ་སྩལ་མཛད་པའི་བཀའ་དྲིན་ལ་བརྟེན་ནས་འདས་པའི་ལོ་ངོ་བཅུ་ཕྲག་མང་པོའི་རིང་ཆོལ་གསུམ་བོད་མིའི་ཆིག་སྒྲིལ་གྱི་ནུས་སྟོབས་དེ་སྔ་རང་ཡུལ་རང་དབང་ཡོད་པའི་གནས་སྐབས་ལས་ལྷག་གོང་མཐོར་སྤེལ་ཐུབ་པ་བྱུང་བ་དང་།ཕྱི་ལོ་༢༠༡༦ལོའི་སྲིད་སྐྱོང་དང་སྤྱི་འཐུས་ཀྱི་སྔོན་འགྲོའི་འོས་བསྡུའི་བར་དུ་སྤྱི་ཚོགས་ནང་ཆོལ་ཁ་དང་ཆོས་བརྒྱུད་ཀྱི་འཐེན་འཁྱེར་མེད་པར་གནས་ཡོད།འོན་ཀྱང་ཚང་མས་མཁྱེན་གསལ་ལྟར་དངོས་གཞིའི་འོས་བསྡུའི་སྐབས་བཙན་བྱོལ་བོད་མིའི་གནས་ཡུལ་ཕྱི་རྒྱལ་ཡུལ་གྲུ་ཁག་དང༌།གཞིས་སྒར།སློབ་གྲྭདགོན་སྡེ་བཅས་སུ་ཆོལ་ཁའི་འཐེན་འཁྱེར་གྱི་རླུང་འཚུབ་བྱུང་བ་དེས་ྋགོང་ས་ྋསྐྱབས་མགོན་ཆེན་པོ་མཆོག་གི་ཐུགས་དམ་སད་རྐྱེན་བྱུང་ཡོད།